CELEX: 52015PC0646
Language: ro
Date: 2015-12-14
Title: Propunere de DIRECTIVĂ A CONSILIULUI de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime

COMISIA EUROPEANĂ
            Bruxelles, 14.12.2015
            COM(2015) 646 final
            2015/0296(CNS)
            Propunere de
            DIRECTIVĂ A CONSILIULUI
            de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Articolul 97 din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva privind TVA”) prevede ca de la 1 ianuarie 2011 până la 31 decembrie 2015 cota standard să nu fie mai mică de 15 %.
            
            
               Această dispoziție are la bază articolul 93 din Tratatul de instituire a Comunității Europene (Tratatul CE). De la 1 decembrie 2009, articolul 93 din Tratatul CE este înlocuit de articolul 113 din Tratatul privind funcționarea Uniunii Europene („TFUE”). Articolul 113 din TFUE stipulează că, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, Consiliul adoptă dispozițiile referitoare la armonizarea legislațiilor privind impozitul pe cifra de afaceri în măsura în care această armonizare este necesară pentru a asigura instituirea și funcționarea pieței interne și pentru a evita denaturarea concurenței. 
            
            
               În vederea înființării pieței interne la 1 ianuarie 1993, Comisia a prezentat propuneri vizând crearea un sistem definitiv de armonizare a taxelor. 
            
            
               Cu toate acestea, când a devenit evident că va fi imposibilă adoptarea propunerii Comisiei înainte de 1 ianuarie 1993, Consiliul a decis adoptarea unui sistem tranzitoriu. În ceea ce privește cota TVA, a adoptat Directiva 92/77/CEE
                  2
               .
            
            
               Respectiva directivă a introdus un sistem de cote minime. Acesta prevedea că, de la 1 ianuarie 1993 până la 31 decembrie 1996, cota standard nu putea fi mai mică de 15 % în niciun stat membru. Valabilitatea acestei dispoziții a fost prelungită de cinci ori și se aplică până la 31 decembrie 2015. 
            
            
               Prin modificările recente ale directivei privind TVA
                  3
               , s-a pus în aplicare impozitarea la destinație, întrucât aceasta reduce numărul tranzacțiilor transfrontaliere vizând cote mai mici de TVA, care conduc la denaturarea concurenței. Cu toate acestea, este o practică comună ca, în domeniul taxelor indirecte, atât pentru accize, cât și pentru TVA, să se stabilească cote minime, în special având în vedere faptul că TVA-ul aplicat la locul de origine, mai degrabă decât la locul de destinație, se aplică încă pentru comerțul transfrontalier și pentru vânzările la distanță sub un anumit prag. Prin urmare, o cotă standard minimă aplicată în toate statele membre — cum este cazul în prezent — asigură o protecție utilă pentru buna funcționare a pieței interne.
            
            
               Având în vedere că, în prezent, toate statele membre aplică o cotă standard mai mare de 15 %, dispozițiile actuale care prevăd o cotă standard minimă de 15 % asigură, de asemenea, o marjă de manevră pentru statele membre, oferindu-le posibilitatea să efectueze reforme în materie de TVA vizând reducerea cotei standard prin lărgirea bazei TVA și prin limitarea utilizării cotelor reduse.
            
            
               La 6 decembrie 2011, Comisia a adoptat o comunicare privind viitorul TVA
                  4
               , în care se propune ca principiul locului de origine să fie abandonat și se descriu mai multe modalități de a realiza impozitarea la destinație. În 2016, Comisia va publica un plan de acțiune pentru realizarea unui sistem definitiv al taxei pe valoarea adăugată, care să fie simplu, eficient, invulnerabil la fraude și adaptat pieței unice. Planul de acțiune va stabili orientări pentru viitoarele activități, ținând cont de realizările de după comunicarea din 2011. În special, acesta va stabili principalele caracteristici ale regimului definitiv de TVA pentru tranzacțiile intra-UE pe care Comisia dorește să le propună, precum și reformele pe care aceasta le are în vedere pentru a adapta normele existente privind cotele de TVA la un regim definitiv caracterizat de principiul locului de destinație. Această revizuire a normelor privind cotele de TVA va aborda două aspecte principale: posibilitatea de a acorda statelor membre o autonomie mai mare în ceea ce privește stabilirea cotelor („flexibilitate sporită”) și modul de abordare a derogărilor temporare prin care se permit scutiri, cote zero și cote foarte reduse, care ar trebui să fie reexaminate la introducerea regimului definitiv de TVA.
            
            
               În aceste condiții și în așteptarea deciziilor privind forma finală a regimului definitiv, pare oportun să se păstreze principiul unei valori minime de 15 % pentru cota standard de TVA și să se propună prelungirea dispozițiilor actuale cu [doi ani, până la 31 decembrie 2017]. Acest termen garantează că părțile interesate se bucură de certitudinea juridică necesară și ar trebui să permită o dezbatere mai cuprinzătoare privind cotele de TVA în contextul viitorului plan de acțiune privind TVA.
            
            
               •Coerența cu dispozițiile existente în domeniul de politică
            
            
               Prin prelungirea unei dispoziții existente (articolul 97 din Directiva privind TVA), propunerea este conformă cu legislația actuală. 
            
            
               •Coerența cu celelalte politici ale Uniunii
            
            
               Nu se aplică.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Directiva modifică Directiva privind TVA. Temeiul juridic este articolul 113 din Tratatul privind funcționarea Uniunii Europene (TFUE).
               
            
         
         
            
               •Subsidiaritate (pentru competență neexclusivă) 
            
            
               Principiul subsidiarității se aplică în măsura în care propunerea nu intră sub incidența competenței exclusive a Uniunii Europene. Obiectivele propunerii nu pot fi realizate într-o măsură suficientă de către statele membre, din următoarele motive:
            
            
               Uniunea Europeană a stabilit deja dispoziții armonizate privind aplicarea cotelor de TVA prin Directiva privind TVA. Aceste dispoziții pot fi modificate, iar valabilitatea lor poate fi prelungită numai printr-un act al Uniunii Europene, iar legislațiile statelor membre nu se pot abate de la normele armonizate.
            
            
               În consecință, numai prin acțiuni la nivelul Uniunii Europene se pot realiza obiectivele propunerii și se poate asigura un tratament egal al cetățenilor din Uniunea Europeană. Prin urmare, propunerea respectă principiul subsidiarității.
            
            
               •Proporționalitatea
            
            
               Propunerea respectă principiul proporționalității din următoarele motive:
            
            
               Prezenta propunere menține situația actuală, în care statele membre aplică o cotă standard de TVA de minim 15 %. 
            
            
               Având în vedere că propunerea doar prelungește perioada în care un act existent se aplică, măsura este proporțională cu scopul urmărit. Propunerea nu implică costuri financiare din partea Uniunii Europene și nu generează o nouă sarcină financiară pentru întreprinderi sau consumatori. 
            
            
               •Alegerea instrumentului
            
            
               Instrumentul propus este o directivă. Niciun alt instrument nu ar fi adecvat, deoarece această propunere modifică dispoziții referitoare la cotele de TVA stabilite deja printr-o directivă.
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               Perioada de aplicare a actualei cote standard minime de TVA a fost prelungită de cinci ori. Această a șasea prelungire menține situația existentă, care este satisfăcătoare, și asigură certitudine juridică pentru părțile interesate, permițând în același timp ca regimul definitiv de TVA pentru tranzacțiile intra-UE să intre în vigoare pe baza unui set de norme revizuite pentru cotele de TVA standard și reduse.
            
            
               •Consultări cu părțile interesate
            
            
               Având în vedere faptul că propunerea nu face altceva decât să prelungească situația actuală pentru o perioadă de timp limitată, că nu s-a transmis Comisiei nicio plângere specifică și nicio cerere referitoare la regulile de aplicare a cotei standard de TVA și că se are în vedere o evaluare mai generală a sistemului de cote în contextul planului de acțiune privind TVA, nu a fost necesară o consultare a părților interesate în acest stadiu. 
            
            
               •Obținerea și utilizarea expertizei
            
            
               Având în vedere că nu s-a transmis Comisiei nicio plângere specifică și nicio cerere referitoare la regulile de aplicare a cotei standard de TVA, nu a fost necesar să se obțină și să se utilizeze expertiză externă. 
            
            
               •Evaluarea impactului
            
            
               Măsura respectivă vizează numai prelungirea dispoziției temporare referitoare la durata de aplicare a cotei standard minime actuale. Astfel, prin prelungirea perioadei se menține situația actuală în ceea ce privește cota standard de TVA. 
            
            
               În orice caz, nu este de așteptat ca măsura propusă să aibă efecte economice, sociale, regionale sau ecologice, având în vedere că nu sunt necesare schimbări în comparație cu status quo-ul.
            
         
         
            
               •Adecvarea reglementărilor și simplificarea acestora
            
            
               Propunerea nu este legată de programul REFIT și nu implică nicio sarcină de reglementare. 
            
            
               •Drepturi fundamentale
            
            
               Nu se aplică.
            
            
               4.IMPLICAȚIILE BUGETARE
            
            
               Propunerea nu are implicații asupra bugetului Uniunii Europene. 
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               Având în vedere că Comisia va reexamina toate normele privind cotele de TVA în 2016, nu este necesar să se evalueze în mod specific prelungirea perioadei de aplicare a cotei standard minime. 
            
            
               •Documente explicative (pentru directive)
            
            
               În prezent, toate statele membre respectă cota minimă de TVA de 15 %. Nu sunt necesare documente explicative privind transpunerea. 
            
            
               •Explicația detaliată a dispozițiilor specifice ale propunerii
            
            
               Articolul 1
            
            
               Articolul 1 propune prelungirea perioadei de aplicare a cotei standard minime actuale de TVA din statele membre, stabilită la 15 %, de la 1 ianuarie 2016 la 31 decembrie 2017.
            
            
               Articolul 2 
            
            
               Articolul 2 prevede transpunerea directivei.
            
            
               Articolul 3 
            
            
               Articolul 3 prevede intrarea în vigoare a directivei.
            
            
               2015/0296 (CNS)
            
            
               Propunere de
            
         
         
            
               DIRECTIVĂ A CONSILIULUI
            
            
               de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei standard minime
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  5
               , 
            
            
               având în vedere avizul Comitetului Economic și Social European
                  6
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Articolul 97 din Directiva 2006/112/CE a Consiliului
                  7
                prevede ca de la 1 ianuarie 2011 până la 31 decembrie 2015 cota standard să nu fie mai mică de 15 %.
            
            
               (2)Cota standard a taxei pe valoarea adăugată (TVA) în vigoare în statele membre, combinată cu mecanismul sistemului de tranziție, a asigurat funcționarea sistemului la un nivel acceptabil. Prin noile norme privind locul de prestare a serviciilor, care favorizează impozitarea la locul de consum, posibilitățile de a profita de diferențele privind cotele de TVA, prin relocalizare, au fost limitate și mai mult, iar posibilitatea denaturării concurenței a fost redusă. 
            
            
               (3)Pentru a preîntâmpina ca o creștere a diferenței dintre cotele standard de TVA aplicate de statele membre să conducă la dezechilibre structurale în Uniune și la denaturări ale concurenței în anumite sectoare de activitate, este o practică comună, în domeniul taxelor indirecte, să se stabilească cote minime. Acest lucru este încă necesar în ceea ce privește TVA.
            
            
               (4)Având în vedere că se așteaptă ajungerea la un acord final privind un regim definitiv de TVA pentru tranzacțiile intra-UE, ar fi prematur să se stabilească un nivel permanent al cotei standard sau să se ia în considerare o modificare a nivelului cotei minime.
            
            
               (5)Prin urmare, este necesară menținerea cotei standard minime actuale de TVA la 15 % pentru o perioadă suplimentară suficient de lungă încât să asigure certitudine juridică și să permită continuarea evaluării.
            
            
               (6)Aceasta nu exclude o revizuire ulterioară a legislației privind TVA înainte de 31 decembrie 2017 pentru a reflecta acordul final privind un regim definitiv de TVA pentru tranzacțiile intra-UE.
            
            
               (7)Prin urmare, Directiva 2006/112/CE ar trebui modificată în consecință,
            
            
               ADOPTĂ PREZENTA DIRECTIVĂ:
            
            
               Articolul 1
               
            
               Articolul 97 din Directiva 2006/112/CE se înlocuiește cu următorul text:
            
         
         
            
               „Articolul 97
            
            
               De la 1 ianuarie 2016 până la 31 decembrie 2017, cota standard nu poate fi mai mică de 15 %.”
            
            
               Articolul 2
               
            
               1.
                     Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2016. Statele membre comunică de îndată Comisiei textele acestor acte.
            
            
               Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
            
            
               2.
                     Comisiei îi sunt comunicate de către statele membre textele principalelor acte de drept intern pe care le adoptă în domeniul reglementat de prezenta directivă.
            
            
               Articolul 3
               
            
               Prezenta directivă intră în vigoare în ziua următoare datei publicării în Jurnalul Oficial al Uniunii Europene.
            
            
               Articolul 4
               
            
               Prezenta directivă se adresează statelor membre.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  JO L 316, 31.10.1992, p. 1.
               
               
                  
                     (3)
                  Directiva 2008/8/CE a Consiliului din 12 februarie 2008 de modificare a Directivei 2006/112/CE în ceea ce privește locul de prestare a serviciilor (JO L 44, 20.2.2008, p. 11).
               
               
                  
                     (4)
                  COM(2011) 851.
               
               
                  
                     (5)
                  JO C , , p. .
               
               
                  
                     (6)
                  JO C , , p. .
               
               
                  
                     (7)
                  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).